14. december 2016

**Top Študentskou osobnosťou Slovenska je mladá prírodovedkyňa, ktorá sa zameriava na boj s rakovinovými bunkami**

**B r a t i s l a v a – Dvanásty ročník súťaže „Študentská osobnosť Slovenska“ spoznal svojich laureátov pre akademický rok 2015/2016. Projekt je realizovaný pod záštitou J.E. Andreja Kisku – prezidenta SR a hlavným organizátorom projektu je Junior Chamber International – Slovakia. Generálnym partnerom podujatia je už tradične spoločnosť Skanska SK a.s.**

Odborná porota tento rok vyberala úspešných študentov a mladých vedcov zo 79 nominácií v dvanástich kategóriách. Študentská osobnosť Slovenska je národná súťaž študentov 1., 2.a 3. stupňa vysokoškolského štúdia. Hlavným organizátorom projektu je Junior Chamber International – Slovakia, generálnym partnerom pre akademický rok 2015/2016 je tradične spoločnosť Skanska SK a.s.

Projekt sa uskutočňuje s podporou Slovenskej rektorskej konferencie a pod odbornou garanciou Slovenskej akadémie vied.

 „*Krásne a symbolické číslo 12 nesie v sebe tento ročník súťaže, preto sme sa rozhodli oceniť 12 výnimočných študentských projektov a som šťastný, že záujem o účasť v súťaži každým rokom rastie.“* vyjadril sa Marián Meško, predseda Junior Chamber International – Slovakia.

*„Podpora Študentskej osobnosti Slovenska sa stala každoročnou súčasťou našej spoločnosti. V čase, keď mnoho mladých a talentovaných ľudí odchádza do zahraničia, považujeme za dôležité, aby sa odborná, aj široká verejnosť na Slovensku dozvedala o študentoch a vedcoch, ktorí pracujú na Slovensku, uznávajú morálne hodnoty, neboja sa pýtať a  preukazovať odvahu, čím potvrzujú, že vďaka nim má Slovensko nádej..“* povedala Magdaléna Dobišová, generálna riaditeľka Skanska SK a.s..

**Absolútnym víťazom t.j. TOP Študentskou osobnosťou Slovenska akad. roku 2015/2016 je :**

**Mgr. Veronika Némethová**

Veronika Némethová je absolventkou Prírodovedeckej fakulty Masarykovej Univerzity v Brne, odbor Molekulárna biológia a genetika. V roku 2011 nastúpila na Hemato-onkologickú kliniku Univerzitnej nemocnice v Brne, na pracovnú pozíciu odborný pracovník v laboratórnych metódach a príprave liečiv. Základným motívom práce Mgr. Veroniky Némethovej je reálne prispieť k liečbe špecifických nádorových ochorení. Novosť jej prístupu spočíva v nájdení princípu pre vývoj vysoko selektívnych chemoterapeutík, ktoré pôsobia výlučne v nádorových bunkách bez negatívneho vplyvu na zdravé tkanivo. Na túto snahu nadväzuje vývoj liekových nosičov na báze prírodných polymérov pre dopravenie liečiv k cieleným nádorovým bunkám.

Na Ústave polymérov SAV, Oddelenie pre výskum biomateriálov, pôsobí od roku 2014 ako interný doktorand a mladý vedecký pracovník, kde oblasť jej vedeckého záujmu unikátne premosťuje odbory hemato-onkológie a polymérnej chémie pre potreby biomedicíny. Vývoj a syntéza inovatívnych systémov pre protinádorovú liečbu, nanomedicína, charakterizácia materiálov pre medicínske účely a ich testovanie in vitro a in vivo predstavujú oblasti, v ktorých nominovaná dosiahla významné výsledky a publikačné výstupy. Napriek tomu, že jej pôvodná alma mater je diametrálne odlišná od materiálových vied, počas krátkeho obdobia sa etablovala do nových tém a vedeckých oblastí, pričom efektívne nasmerovala interdisciplinárne poňatie ňou riešených tém smerom k aplikáciám do klinickej praxe.

**Generálny partner Skanska SK a.s.** – stavebno - developerská spoločnosť pôsobí na Slovensku prostredníctvom svojich piatich závodov pokrývajúcich všetky segmenty stavebníctva. V Obchodnom registri SR je spoločnosť zapísaná od augusta 1994. Pod menom Skanska SK podniká od apríla 2010 po veľkej reštrukturalizácii a fúzii šiestich spoločností Skanska, ktoré dovtedy pôsobili na Slovensku ako samostatné právnické subjekty. Skanska SK je súčasťou svetového koncernu Skanska so sídlom vo Švédsku. V roku 2016 si Skanska celosvetovo píše svoj 129 rok pôsobenia na stavebných trhoch.

**Organizátor Junior Chamber International – Slovakia** je partnerskou organizáciou Junior Chamber International – jednej z najväčších organizácií na svete združujúcich mladých lídrov v jednotlivých krajinách. Svetová organizácia má 200 000 členov v 120 krajinách sveta. JCI - Slovakia organizuje rôzne aktivity pre študentov stredných a vysokých škôl a mladých podnikateľov na Slovensku.

**Víťazi všetkých dvanástich kategórií v roku 2016:**

**1. Elektrotechnika, priemyselné technológie**

Ing. Martin Kováč - Fakulta elektrotechniky a informatiky STU v Bratislave

**2. Hutníctvo, strojárstvo, energetika**

Ing. Martin Pollák - Fakulta výrobných technológií TU v Košiciach so sídlom v Prešove

**3. Informatika, matematicko-fyzikálne vedy**

Ing. Ivan Srba, PhD. - Fakulta informatiky a informačných technológií STU v Bratislave

**4. Lekárske vedy, farmácia**

Mgr. Petra Bullová, PhD. - Virologický ústav BMC SAV v Bratislave

**5. Prírodné vedy, chémia**

Mgr. Veronika Némethová - Ústav polymérov SAV

**6. Stavebníctvo, architektúra**

Ing. Veronika Földváry, PhD. - Stavebná fakulta STU v Bratislave

**7. Poľnohospodárstvo, lesníctvo, drevárstvo**

Ing. Kristýna Kunderlíková, PhD. - Fakulta agrobiológie a potravinových zdrojov SPU v Nitre

**8. Filozofia, politológia, sociológia, teológia**

Mgr. Angelika Herucová - Historický ústav SAV v Bratislave

**9. Právo**

JUDr. František Bonk - Právnická fakulta UPJŠ v Košiciach

**10. Kultúra, umenie**

Mgr. art. Stanislav Sabo - Fakulta architektúry STU v Bratislave

**11. Ekonómia**

Bc. Martin Nebesník - Národohospodárska fakulta EU v Bratislave

**12. Šport**

Michaela Balcová - Fakulta hospodárskej informatiky EU v Bratislave

**Kontakt:**

Petra Kolberová, asistent generálneho riaditeľa Skanska SK

tel: +421 918 477 239

email: petra.kolberova@skanska.sk